Jørn Dohrmann (DF), 2004-01-22:
Det er jo rart at se, at det også bekymrer forslagsstillerne, at der er produkter på markedet, som flyder i naturen og rundtomkring i gaderne.
Det skal vi selvfølgelig have gjort noget ved, og derfor mener Dansk Folkeparti, at man skal tage den beslutning, at vi skal se på, hvad det er for nogle ting, pant- og retursystemet kan klare, og hvor det har sin logiske afgrænsning for, hvad det er for typer af flasker og dåser, der skal være med i pantsystemet.
Vi har derfor taget en drøftelse med miljøministeren, om det ikke var en god idé, at vi f.eks. fik de her sodavandsdrinksflasker ind under retursystemet.
Jeg vil være ked af det, hvis man siger, at al emballage skal indgå i pant- og retursystemet, uden at man skeler til, hvilke volumenmæssige begrundelser der egentlig er for det. Jeg mener også, at man skal tage hensyn til fødevarehygiejniske regler ved returneringen, altså at man skal tænke på de problemer, som kunne være ved mælkeholdige produkter - hvor stor sandsynlighed er der for, at det giver et stort svineri i de her butikker, hvor man laver returindsamling? - så vi ikke sætter fødevaresikkerheden over styr. Det er vigtigt, at disse ting bliver taget med ind i vores overvejelser, og selvfølgelig skal vi også se på, hvad der er teknisk muligt for at håndtere de her nye flasker og hele systemet.
Jeg er selvfølgelig enig med forslagsstillerne i, at vi skal genanvende så meget som overhovedet muligt, men uanset hvad et ministerråd eller EU skulle beslutte sig for at der skulle være af procenter for genanvendelse, har vi den klare holdning i Dansk Folkeparti, at vi skal prøve at genanvende så meget som overhovedet muligt.
Men vi skal jo heller ikke stille større krav, end hvad der rent faktisk kan lade sig gøre. Dansk Folkeparti har set nødvendigheden af at lave en aftale med regeringen allerede på nuværende tidspunkt, så vi kan få sat det i værk allerede i starten af 2005, så firmaerne har tid til at indarbejde det i det nye system.
Vi må heller ikke glemme, at det koster nogle penge, men det har man jo helt undladt at berøre i de her forslag.
Jeg synes, det er en stor mangel, når man ikke kommer ind på, hvad ens forslag egentlig koster samfundet, og derfor mener jeg, at vi også skal se på, at vores forslag koster 15 mio. kr.; også det mener jeg vi skal have belyst.
Nu har man så set, hvordan det kan lykkes for den her regering at få opsat et system, der virker.
Vi har også ønsket fra Dansk Folkepartis side at få systemet udvidet og få det til at omfatte de flasker, altså bl.a. alkoholsodavand, som vi nu har lavet en aftale med regeringen om.
Vi ser bl.a. på, om der er en volumen, det kan betale sig at indsamle.
Vi skal ikke se på de små produkter, som vi vil kunne gå hen og lave nogle problemer for systemet med.
For Dansk Folkeparti har det været vigtigt at komme i
gang med det her så hurtigt som muligt
, og derfor har vi lavet en aftale med regeringen om, at vi starter den 1. januar 2005. Nu går man i gang ved at sige, at der er nogle ting, vi ønsker at få omfattet af systemet, men jeg skal ikke udelukke, at vi på et senere tidspunkt kommer med endnu flere ting, som vi skal have med ind i systemet.
Her tænker jeg på de plastflasker, og jeg er sikker på, at der er nogle, der vil spørge: Hvorfor er de ikke med?
Men her er svaret, at det sagde Miljøstyrelsen ikke kunne lade sig gøre på nuværende tidspunkt på grund af EU.
Men det er vigtigt for os, at vi får startet op nu, og at vi ikke bare bliver ved med at snakke om problemerne, og at der bliver fremsat det ene beslutningsforslag efter det andet på det her område.
Vi skal have handling, vi vil i gang nu, og vi vil have, at firmaerne er klar den 1. januar 2005,
selvfølgelig også, fordi vi ønsker, at Danmark skal have et retursystem, som er så godt som overhovedet muligt, og hvor man gør en så stor indsats for miljøet som overhovedet muligt.
Som sagt kan vi ikke støtte de to forslag, som er fremsat her.